ER DU KLAR TIL AT BEGYNDE PÅ SILKEBORG GYMNASIUM?

De formelle krav i forbindelse med optagelse på stx fremgår af hjemmesiden for Børne- og Undervisningsministeriet:

<https://www.uvm.dk/gymnasiale-uddannelser/adgang-og-optagelse/adgang/adgang-til-uddannelserne-til-studentereksamen>

Derudover har vi på Silkeborg Gymnasium gennem tiden konstateret, at du med henblik på at gennemføre uddannelsen har stor fordel af at opfylde følgende:

- Hvis dit karakterblad fra grundskolen er domineret af 4-taller eller lavere karakterer, vil mange opleve vanskeligheder med at nå de faglige mål på stx.

- Du skal være i stand til at planlægge din tid. Du skal læse lektier dagligt, og du skal lave en del skriftlige afleveringer. Det kræver, at du kan eller får lært at strukturere din tid, så opgaver afleveres og lektier læses til tiden.

- Lektielæsning, inklusiv skriftligt arbejde, kræver også, at du er indstillet på at bruge en del tid på skolearbejdet. Nogle elever giver udtryk for, at de har klaret sig godt i grundskolen uden at bruge ret meget tid på lektier, men for at klare sig godt på gymnasiet kræver det for alle en betydelig arbejdsindsats derhjemme.

- Du skal være forberedt på, at der stilles krav om selvstændighed og ansvarlighed. Du vælger selv at gå på gymnasiet, og du bliver betragtet som en næsten-voksen person, der grundlæggende selv har ansvaret for at få et godt og udbytterigt gymnasieforløb. Vi hjælper dig naturligvis gerne, men vi forventer, at du hurtigt siger til, hvis du oplever problemer – fagligt eller socialt.

- Du skal være indstillet på at indgå i samarbejde og fællesskab med andre elever – både fagligt og socialt.

- Du skal være indstillet på at arbejde med en bred vifte af fag. Du får naturligvis mulighed for at fordybe dig i dine favoritfag. Men du skal være indstillet på, at uanset hvilken studieretning, du vælger, skal du arbejde med samfundsfaglige, naturvidenskabelige, sproglige og kunstneriske fag.